寓居分寧去故鄉千里不歸者二年思念松楸成長句
作者：王炎
朝代：宋

paragraphs: 曖曖風日暖，林薄皆蕃鮮。
好鳥仍嘯歌，晚花亦嫣然。
問之此何時，春莫將禁烟。
家家饌觴豆，拜掃墟墓間。
飛鳴烏攫肉，叢木挂紙錢。
而我獨不樂，慨然坐長嘆。
開編不能讀，當饋不能餐。
豺獺尚有祭，誰忍忘其先。
念爲貧所驅，隨牒二十年。
少壯不可留，覽鏡將華顛。
空慚北山移，未表南陽阡。
闔門有百指，負郭無一廛。
坐此客異鄉，歸思空纏綿。
憶昔初筮仕，吾母猶朱顔。
三釜不及養，遽悲蓼莪篇。
侵尋歲月久，百感難具言。
傷心思宰木，清淚如流泉。
狐死必首丘，古人亦重遷。
况我雖宦游，十世家星川。
親朋日在眼，可以相周旋。
土風有不同，客意終未安。
花落草凄凄，青山啼杜鵑。